Predkladacia správa
Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 51/2007 Z. z., ktorým sa ustanovujú požiadavky na uvádzanie osiva olejnín a priadnych rastlín na trh v znení neskorších predpisov, na základe § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.
Predloženým návrhom nariadenia vlády Slovenskej republiky sa preberajú do právneho poriadku Slovenskej republiky požiadavky vykonávacej smernice Komisie (EÚ) 2016/11 z 5. januára 2016, ktorou sa mení príloha II k smernici Rady 2002/57/ES o obchodovaní s osivom olejnín a priadnych rastlín.(Ú. v. EÚ L3, 6.1.2016) a požiadavky vykonávacej smernice Komisie (EÚ) 2016/317 z 3. marca 2016, ktorou sa menia smernice Rady 66/401/EHS, 66/402/EHS, 2002/54/ES, 2002/55/ES, 2002/56/ES a 2002/57/ES, pokiaľ ide o označovanie balení osiva olejnín a priadnych rastlín úradnými náveskami (Ú. v. EÚ L60, 5. 3. 2016). Táto smernica sa týka aj označovania osiva ďalších typov rastlín. Prevzatie ustanovení tejto smernice pokiaľ ide o ďalšie typy rastlín, bude vykonané v osobitnom legislatívnom procese týkajúcom sa
-	nariadenia vlády Slovenskej republiky č. 52/2007 Z. z., ktorým sa ustanovujú požiadavky na uvádzanie osiva krmovín na trh v znení neskorších predpisov,
-	nariadenia vlády Slovenskej republiky č. 53/2007 Z. z., ktorým sa ustanovujú požiadavky na uvádzanie osiva repy na trh,
-	nariadenia vlády Slovenskej republiky č. 55/2007 Z. z., ktorým sa ustanovujú požiadavky na uvádzanie sadiva zemiakov na trh v znení nariadenia vlády Slovenskej republiky č. 177/2015 Z. z.,
-	nariadenia vlády Slovenskej republiky č. 57/2007 Z. z., ktorým sa ustanovujú požiadavky na uvádzanie osiva obilnín na trh v znení neskorších predpisov,
-	nariadenia vlády Slovenskej republiky č. 58/2007 Z. z., ktorým sa ustanovujú požiadavky na uvádzanie osiva zelenín na trh v znení neskorších predpisov.
Dátum nadobudnutia účinnosti nariadenia vlády sa v súlade s termínom určeným na prebratie vykonávacej smernice 2016/11/EÚ do právneho poriadku Slovenskej republiky navrhuje na 1. január 2017, resp. v prípade vykonávacej smernice 2016/317 na 1. apríl 2017.
Návrh nariadenia vlády nebude predmetom vnútrokomunitárneho pripomienkového konania.
Predložený návrh nariadenia vlády nebude mať vplyv na rozpočet verejnej správy, na podnikateľské prostredie, ani sociálne vplyvy, vplyvy na životné prostredie a na informatizáciu spoločnosti. 
Navrhované nariadenie vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.
Návrh bol predmetom pripomienkového konania, ktorého výsledky sú uvedené vo vyhodnotení pripomienkového konania.